DA Den Europæiske Unions Tidende CE 84/855

(2004/C 84 E/0947)

SKRIFTLIG FORESPØRGSEL P-0713/04

af Catherine Stihler (PSE) til Kommissionen

(4. marts 2004)

Om: Forvaltning af risikovurderingsprocessen vedrørende zink

I 2002 satte jeg spørgsmålstegn ved forvaltningen af risikovurderingen af zink og den mulige tidlige indstilling heraf uden hensyntagen til al den relevante og nye forskning. Denne første risikovurdering af et bioessentielt metal blev udført i henhold til den eksisterende kemikalielovgivning og danner grundlag for fremtidige risikovurderinger. Den er også ved at blive et eksempel på dårlig forvaltning af en proces, som burde være baseret på den bedste tilgængelige forskning.

Mine bekymringer er for nylig blevet bekræftet af offentliggørelsen af det sidste udkast til risikovurderings-rapporten om zink, hvor resultatet af 18 måneders forskning, som er finansieret af industrien og betragtes som den bedste tilgængelige forskning, simpelthen misfortolkes eller ignoreres. Udarbejdelsen af denne rapport rejser også vigtige spørgsmål om overdreven konservatisme, retfærdighed og gennemsigtighed med hensyn til den meget selektive metode, man har anvendt i forbindelse med den tilgængelige forskning, som er anvendt til at retfærdiggøre og bekræfte de oprindelige konklusioner, der blev draget for to år siden.

Parallelt hermed har den videnskabelige komité for toksicitet, økotoksicitet og miljø i en nylig udtalelse om klage 1999/5056/NL kritiseret en lignende risikovurdering for ikke at have anvendt en gennemsigtig metode til udvælgelse af data og for ikke at have fremlagt tilstrækkelige videnskabelige beviser for tilstedeværelsen af miljømæssige risici.

Kan Kommissionen i denne forbindelse forklare:

1. Hvilke foranstaltninger den har truffet eller overvejer at træffe for at sikre, at de problemer, der beskrives i den videnskabelige komités udtalelse, undgås i risikovurderingen af zink, som har den samme ordfører?

2. Hvordan Kommissionen vil sikre, at forskningen og den videnskabelige udvikling ikke systematisk ignoreres som led i ordførerens forsøg på at bekræfte sine indledende konklusioner, samt at risikovurderingen af zink bliver af en så høj kvalitet, at det er muligt at drage en konklusion vedrørende risikoen?

Svar afgivet på Kommissionens vegne af Philippe Busquin

(13. april 2004)

Rapporten om risikovurdering af zink har nu været under udarbejdelse i næsten 10 år. Det er et godt eksempel på, at der finder meget detaljerede drøftelser sted mellem alle de interesserede parter på de tekniske møder. Kommissionen kan tilslutte sig det ærede medlems opfattelse af, at man for at få en forsvarlig vurdering af et kemisk stof som zink skal have al relevant forskning med.

Det ærede medlem hentyder til CSTEE's bemærkninger om uklarhed i udvælgelsen af data til vurdering af anvendelse af kobberholdig antifouling og utilstrækkelige videnskabelige oplysninger. For zinks vedkommende er der i et omfattende dokument fremlagt et stor datamængde, der har været meget detaljerede drøftelser på de tekniske møder om risikovurdering i henhold til Rådets forordning (EØF) nr. 793/93 (1), og medlemsstaternes eksperter er nået til enighed om kriterierne for udvælgelse af data og anvendelse af dataene.

Industrien fik mulighed for og givet tid til at udføre et supplerende forskningsprogram ud fra den formodning, at flere videnskabelige oplysninger ville føre til en bedre rapport. Nu er resultaterne der med større viden om, hvordan zink opfører sig i miljøet, og de bliver indarbejdet i referentmedlemsstatens udkast til risikovurderingsrapport.

Rapportudkastet blev drøftet endnu en gang på et teknisk møde den 8. og 9. marts 2004 med alle interesserede. EU's kemikaliekontor fungerede som formand. Man nåede til enighed om konklusionerne vedrørende risikoen for miljøafdelingerne »vand« og »jord«. Drøftelserne af risikovurderingen for »landbrugsjord« må derimod fortsættes.

Vi regner med, at der kan opnås enighed om de udestående spørgsmål i løbet af de næste måneder. Den endelige rapport skal derefter ifølge den normale procedure for risikovurderinger, der udføres i henhold til Rådets forordning (EØF) nr. 793/93, sendes til CSTEE, som skal udtale sig om konklusionernes videnskabelige grundlag. Dernæst offentliggøres der et resumé af konklusionerne i Den Europæiske Unions Tidende i form af en kommissionshenstilling.

(1) Rådets forordning (EØF) nr. 793/93 af 23. marts 1993 om vurdering af og kontrol med risikoen ved eksisterende stoffer, EFT L 84 af 5.4.1993.